
Няма да забогатеем с 20 стотинки

Д-р Любомир Киров, председател на Националното сдружение на общопрактикуващите лекари в България. Снимка ИВАН ДОНОВ 

С д-р ЛЮБОМИР КИРОВ, председател на Националното сдружение на общопрактикуващите лекари в България, разговаря ДИАНА ТЕНЧЕВА 


- Д-р Киров, с колегите си лични лекари доволни ли сте, че потребителската такса, която ще ви плащат пациентите, бе замразена с постановление на Министерския съвет от сряда на 2,90 лв., а не на 2,70 лв., както бе в първоначалния проект?
- Не става дума дали сме доволни или не. В момента таксата е в размер, в какъвто щеше да бъде, ако се беше запазил досега действащият механизъм. А именно - да представлява 1% от минималната работна заплата. В този смисъл след едно неправилно решение за промяна в Закона за здравното осигуряване (таксата да се "отвърже" от минималната работна заплата) гласуваното постановление на МС е правилно. Ние няма да забогатеем с прословутите 20 стотинки, макар че това е приход за практиките ни. Нито пък пациентите, какъвто съм и аз, ще натрупат огромни разходи. Затова смятам, че въпросите, които ние сме поставили пред властта и обществото, са много по-важни от постановлението.

- Какво имате предвид?
- Ние питаме: защо беше направена промяната, какви са целите , какви са очакваните резултати, какви са ползите и минусите за изпълнителите на медицинска помощ и за болните? Само че подобна обосновка и отговори министърът на здравеопазването досега не е представил. И още нещо: по какъв начин, по каква методика или критерии се определя по принцип размерът на таксата? Защото тя може да е и много по-висока, и много по-ниска. Доскоро имахме един механизъм, който изключваше субективния фактор и бавно през годините размерът се повишаваше. Някои казват: 

"Ако минималната заплата стане 1000 лв., то потребителската такса ще стигне 10 лв." Т.е. ще е голяма. Да, но при най-ниско възнаграждение от 1000 лв. помислете си какъв ще е стандартът ни на живот?! Ще е много, много по-добър и 10-те лв. няма да са проблем за никого. От друга страна, макар да става дума за непряка връзка, знаете, че потребителската такса е една от многото, които бяха "отвързани" от минималната работна заплата. Но се преекспонира само тя! Защото някои хора от управлението се опитват да свирят по тънката чувствителна струна на народа - здравето им. И не на последно място: говори се за 20 стотинки икономия, а се забравя как се национализираха 1,5 млрд. лв., събрани целево от здравни вноски на българите?! Но да се върнем на обвързаността. От минималната работна заплата зависят и средствата за майчинство. Т.е. в бъдеще тези пари няма да растат, което според мен не е справедливо. 

- Вие като съсловна организация ще реагирате ли по някакъв начин? Ще излезете ли с предложения за по-добри решения на проблемите, които посочихте?
- Преди да ви отговоря, ще посоча и че ние, личните лекари, бяхме тези, които предложиха да се издават тримесечните рецепти. Т.е. не пациентът да идва всеки месец при нас, а веднъж на всеки три. И тук ви питам: ние от това печелим или губим? По-скоро губим, защото така ще получим потребителската такса само веднъж, а не три пъти! А сега в Наредба №4 дори искаме този срок да се увеличи на 100 дни, за да е още по-лесно за определени пациенти. И на въпроса ви - да, бих предложил на хората, от които зависи, да преразгледат решението си за "отвързването" на плащания от минималната работна заплата. Може би за част от тях наистина има основание, но за друга - както с потребителската такса и майчинството, не е редно. Нещата би трябвало да се преосмислят и да се намери по-добър изход. 

- Кажете среднодневно по колко си докарва семейният лекар от потребителската такса? Та да стане ясно за какво е "битката".
- Как да ви отговоря, като колегата може да има по 5 или 10 пациенти дневно, но някои от тях, а понякога и всичките, да са освободени от плащането на 2,90 лв. Знаете, че такса не се иска от децата, студентите, от инвалиди, от много пациенти с хронични заболявания и др. Т.е. над половината и повече от пациентите, които минават през джипи практиката, не плащат 2,90 лв.. 

- Ако пациентът ви даде 3 лв., ще му връщате ли 10 стотинки?
- Недостойно е да дам коментар на този въпрос. 

- Но той вълнува доста българи, които разполагат примерно с 200 или 300 лв. на месец.

- Аз лично никога не си чакам петте или десетте стотинки, когато пазарувам. 

- Има ли болни, които не си плащат потребителската такса и бързо се измъкват от кабинетите ви?
- Да, има и такива. Но какво да правим? Няма да се бием. Така или иначе общопрактикуващите лекари и до момента изпълняваме социална функция. Много пъти сме казвали и пак ще го повторя - тук не става дума за сръдня или някакви претенции. Нямаме нищо против да има освободени от потребителската такса. Но те поставят в неравноправно отношение останалите, които вадят от джоба си за нея. Според нас всеки трябва да я плаща, а ако социалното министерство или други власти са решили, че ще има облагодетелствани, тогава тези институции да покриват разходите им.

- Най-вероятно от социалното министерство ще си обърнат главата на другата страна и ще се направят, че не са ви чули, ако отправите към тях подобно предложение. 

- Така е, но те трябва да си вършат работата. Не може ние да се натоварваме до безкрай със социални задължения. Това е все едно двама души да отидат в магазина, единият да си плати, другият - не, и загубата да остане за сметка на продавача?! Забележете обаче - докато обществото се занимава с 20-те стотинки, в същото време се увеличават цените на тока, на горивата... И никой не реагира по тези въпроси! Мълчи се. Пак казвам - проблемът с потребителската такса се преекспонира. 

- Ще търсите ли среща със здравната министърка по проблема? 

- Да не забравяме, че точно тя е вносителка на предложението таксата да се замрази. Затова тя да отговори на въпросите ни какво наложи промяната. Да, идеята на Десислава Атанасова (б. р. - таксата да се фиксира на 2,70 лв.) не бе приета от правителството и ние не може да кажем, че не сме доволни. Напротив, удовлетворени сме. Министерският съвет се съобрази с нашето предложение, което показва, че организацията ни, формирана макар и на тясно професионален принцип, е дала разумна идея. Както всъщност винаги сме правили. Оттук нататък обаче е необходимо да има диалог между сдружението и съответните институции. Не ние само да си говорим, а никой да не ни чува. Нека слушат това, което казваме, защото през годините сме доказали, че от нас не излизат неоснователни решения. Напротив - всичко, което предлагаме, носи къде повече, къде по-малко, но положителен ефект за всички участници в здравната система.

- В момента се крои бюджетът на държавата. В това число на здравната каса и на министерството. Вие какви предложения за по-добро лечение на българите имате?
- Както казах, ние сме готови да окажем логистична подкрепа - да даваме съвети, да направим разчети. Вече няколко години предлагаме промени в механизмите на плащане на личните лекари, които ще гарантират по-добра и качествена медицинска услуга. Към момента нямаме представа какви са намеренията на управляващите за бюджет 2013, защото никой от тях не ги е обявил. Не знаем какви средства предвиждат и за първичната медицинска помощ (б. р. - доболничната). Никой не казва дали тя най-накрая ще стане приоритет или не. Знате ли, че във всички държави от ЕС, които гледат сериозно на системата на здравеопазването, бюджетът за извънболничната медицинска помощ е между 12 и 15% от общите разходи. У нас този процент е 6... Това е макрорамката. И докато тя е такава, няма смисъл да говорим за детайли. Ще използвам примера на финансовия министър - всяка година ни подмятат една и съща малка пица. Ние, освен да се чудим дали да я режем на кръгчета или на триъгълничета, друго не можем да направим. Предложили сме на преговарящите за Националния рамков договор за догодина по-ефективни механизми за изразходването на тези недостатъчни средства. Тук топката вече е в Българския лекарски съюз. На тях също можем да окажем само логистична подкрепа. А който има желание, ще ни чуе и може да направи нещо добро за хората.

- Събщихте в началото на месеца, че даже и всички осигурени над 18 г. да искат да отидат на профилактичен преглед, то здравната каса има пари само за 40% от тях. Ще се промени ли картината догодина?
- Не. Но нека признаем, че даже и да се намерят средствата, пак всички няма да минат на профилактика. И така е не само в България. Проблемът е, че има недостиг на парите за изследвания като мамографиите, простатно-специфичния антиген (познатият PSA) и кръвните изследвания. 

- Да не забравяме, че конкретно първите две се покриват от касата, но само веднъж на две години!
- Искам да припомня, че идеята за въвеждането на тези две изследвания не е идея на бившата директорка на касата д-р Нели Нешева, както съобщиха от подопечната тогава институция, а на сдружението на общопрактикуващите лекари. Не че държим толкова на бащинството, а на коректността. Предложението ни обаче бе тези наблюдения да се правят всяка година, както е съобразно медицинските консенсуси. Освен това, ако мъжът е с наследствена обремененост, искахме изследването да започва след 40-годишна възраст, а не както е сега - след 50 г. Но уви, не ни послушаха.

- Кой от недъзите на системата ви изправя често на нож с пациентите?
- Напрежение създават недомислените решения на властта и опитите да се използват отношенията ни с пациентите с цел политически дивиденти. Т.е. отговорът е - политиците!

